Here is a page extracted from Wikipedia that may contain CSS, HTML, and a lot of unformatted text.

Title: Scolopax rusticola
Content: A becada (nombre sicentifico Scolopax rusticola L., 1758) ye una especie d'au limicola de l'orden d'as caradriformes y a familia d'as escolopacidas que vive en as selvas de fuella caduca y mixtas d'Europa y Asia y tiene costumbres crepusculars, por o qual pasa las horas de luz descansando-se acochada sobre a follarasca, entre a que se camufla prou bien y la fa de mal veyer.

Descripción 

A becada fa entre 34 y 36 centimetros de largo y arredol de 60 cm d'amplo d'alas, o que la fa estar a más graniza entre as escolopacidas, y puestar a razón por que pa nombrar a las suyas parients se documenta formas diminutivas d'o suyo nombre, como «becacina» u «becardón».

Tiene as plumas de color pardo u royiscas, muit-muit piquetudas de forma que s'entivoca con as fuellas secas por as que gosa tramenar. A más, si s'apercata d'un periglo, l'au responde quedando-se quieta-quieta, lo que la fa encara de más mal trobar.

As patas son a saber qué curtas y finas en relación a la mida d'o cuerpo, a diferencia d'atras zancudas, y o pico extraordinario por lo largo, s'articula en ubrir-se tanto lo labio superior como l'inferior, que ye una caracteristica exclusiva d'esta especie. A más, os uellos son en una posición extranya, a canto y canto d'a capeza y no pas apuntaus t'adebant, o que le da una visión de 360º anque le faigan perder fineza de vista t'adebant.

Fan o niedo en o suelo, entre a follarasca debaixo d'una barza u mata atipida semellant que as pueda guardar de depredadors como l'azor. A fembra mete entre 3 y 5 uevos que cobará ella sola entre os siguients 21 días. Si entremedias percibe bella amenaza, a mai abandona o niedo y no i gosa tornar, lo que fa que cada temporada se pierda cobadas a-saber-las por causa d'imprudencias d'excursionistas u a intrusión d'animals domesticos en o suyo habitat, y tot ixo fa peso sobre as poblacions d'a especie. Os polletz son nidifugos y a poco de naixius ya pueden brincar d'o niedo y seguir a su mai. As crías tienen plumón de color palla con faixas fuscas y a forma de seguir a la mai que fa acordar-se d'as perdiganas.

Habitat 

A becada ye una au caradriforme, que ixo ye, de l'orden a lo qual pertenece as aus zancudas, as gaviotas y os barders, pero manimenos prefiere de vivir en tierra y en a selva, muito más desvinculada de l'augua que a resta. S'estima más os sotobosques densos, con matullar abundant entre o qual s'amaga fácil gracias a o plumache criptico.

Rechira la follarasca pa alimentar-se por principal de cucos, lombrices, limacos y atros invertebraus que i pueda trobar. Gosa vivir en as selvas de fuella caduca u mixtas a partir de seicientos metros d'altura. A becada ye una presa de caza prou codiciada por estar rara y de mal trobar.

En Aragón nomás i hai eixemplars que faigan niedo en as selvas caducifolias maduras en o Pirineu y en o Moncayo. En a resta de territorio i puede amaneixer de traza puntual y siempre porque sía de paso en as suyas migracions. A especie ye más común en atras Comunidatz Autonomas d'influencia climatica eurosiberiana, como Asturias, Galicia y o País Basco. Manimenos, a Peninsula Iberica ye important a-saber-lo pa las poblacions d'o norte d'Europa, que i gosan pasar l'hibierno, en chunto con qualque enclau d'o norte d'Africa y d'Orient Meyo.

Imáchens

Vulnerabilidatz 

A caza en exceso ye a principal menaza contra las suyas poblacions, y s'ha documentau estadisticament como en as anyadas que s'ha feito muita presa de becadas a l'atro anyo en i hai menos. Una atra causa antropochenica pa la suya disminución ye l'abandono de niedos que fan as fembras luecas quan se sienten en periglo, que pueden espantar-se por l'hombre u por animals domesticos como o can u o gato, que a becada percibe como depredadors y, si pueden, en son.

Entre as causas naturals por as que se pierde eixemplars de becada cal contar a fambre que les causan as cheladas persistents, pos se chela la tierra an que as becadas esforigarían pa trobar lombrices, y tamién as nevadas en zonas an que no i gosa nevar abundante.

Referencias

Enlaces externos 

Aus presents en Aragón